Iktatási szám: 70273-94/2015.

#### E L Ő T E R J E S Z T É S

### Szombathely Megyei Jogú Város Gazdasági és Városstratégiai Bizottságának 2015. szeptemberi 29-i ülésére

*Javaslat a helyi közösségi közlekedés menetrendjének módosítására*

A Gazdasági és Városstratégiai Bizottság 127/2015.(IV.13.) sz. GVB határozatában úgy határozott, hogy 2015. szeptemberében rendkívüli ülést tart a buszközlekedés átfogó felülvizsgálata érdekében.

A szolgáltató az érintett választókerületi képviselők tájékoztatásával és javaslataival kiegészítve kidolgozta a Bizottság 2015. júniusi ülésére a menetrend módosítási javaslatát, melyet az előterjesztés melléklete tartalmaz.

A szolgáltatás minőségének javítására irányuló szakmai anyag 1. pontjában a gyöngyöshermáni városrész szerepel, ahol az 1-es járat megszüntetését a Bizottság nem támogatta, mivel a Károly R. utcát érintő járatok csökkentése az ott lakók érdeksérelmével is járhat. A további változtatások esetében a költségvetési forrás lehetőségének megvizsgálását kérte a Bizottság.

A szakmai anyag 2. pontja a 22 és 27 autóbusz vonalak menetrendjével kapcsolatos javaslatokat tartalmazza. Javasolja a Múzeumfalu megállóhely kialakítását és a 22 járat Kilátó út – Vasútállomás vonalon közlekedő autóbuszok betérését, amivel a megállóhelyek eljutásához szükséges rágyaloglási távolság csökkenthető.

A teljesítmény éves ráfordítási költsége: + 942.678,- Ft

A 27-es vonal Parkerdő lakópark – Vasútállomás viszonylat útvonalának módosításával – Árpád u. – Autóbusz-állomás között a jelenlegi Gagarin úton történő közlekedtetés helyett a Jókai Mór utca – Brenner Tóbiás körút – Körmendi út irányába – közvetlen eljutás biztosítható például az új Brenner iskolához és a Savaria Plázához is.

A teljesítmény éves ráfordítási költsége: + 5.586.240,- Ft

A 9-es járat Derkovits városrész – Joskar-Ola városrész menetrendjére vonatkozó – képviselői kérésre megvizsgált – csúcsidőszaki 20 perces járatkövetés biztosítása a mostani 40 perces periódussal szemben – járatszám növelése az azzal arányos teljesítmény- és költségnövekedést generálja. A 6:00 – 7:30 és 13:00 – 17:00 legszűkebb időintervallumok esetén is nyolc új járatpár üzembe állításával biztosítható a 20 percenkénti követés.

A teljesítmény éves ráfordítási költsége: + 6.572.480,- Ft

Tanszüneti munkanapokon is közlekedtetve további teljesítmény- és költség növekedésével jár, így a teljesítmény éves ráfordítási költsége: + 2.272.400,- Ft

A területek érintett képviselőivel történő egyeztetés során felmerült egy lakossági kérés, hogy a 29A vonal Vasútállomás – Váci Mihály u. – Brenner Tóbiás krt. – Vasútállomás viszonylaton közlekedő autóbuszok térjenek be a Joskar-Ola városrész autóbusz-forduló megállóhelyig, onnét közlekedjenek tovább a Vasútállomás irányába. A kérés megvalósítása esetén, elsősorban szabad- és munkaszüneti napokon, jelentősen javulna a városrész kiszolgálása.

A teljesítmény éves ráfordítási költsége: + 2.123.406,- Ft

Menetrendi módosításként a Szolgáltató javasolta a szabad- és munkaszüneti napok menetrendjében a két végállomás indulási időpontjainak felcserélését, ezzel egyrészt kiküszöbölésre kerülne a Joskar-Ola városrészről a 9 és 29C vonalon közlekedő autóbuszok közel egyidejű indulása, másrészt az Órásház és Aluljáró megállóhelyek között periodikusabb közlekedés valósítható meg.

Időközben lakossági igényként felmerült a Kodály Zoltán utcában közlekedő járatok áthelyezése a Dolgozók u. – Kassák Lajos u. – Faludi Ferenc u. útvonalra. Erre vonatkozóan a Városüzemeltetési Osztály javasolja, hogy az ÉNYKK Zrt. vizsgálja meg a menetrend módosítás lehetőségét.

A javaslatban megfogalmazott változatok külön-külön is bevezethetők, a mellékletben szereplő menetrend módosítás 21.722.904,- Ft többletköltséget jelent. A ÉNYKK Zrt. munkatársaival folytatott egyeztetés alapján a Városüzemeltetési Osztály javasolja, hogy az eddig elkészített szakmai anyag és a Bizottsági ülésen felmerülő, elfogadásra kerülő menetrend módosítást dolgozza ki a Szolgáltató és terjessze a Bizottság 2015. decemberi ülésére.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjen.

**Szombathely, 2015. szeptember 23.**

 /: **Lakézi Gábor**:/

 osztályvezető

**Határozati Javaslat**

**…./2015. (IX.29.) sz. Gazdasági és Városstratégiai Bizottsági** **Határozat**

A Gazdasági és Városstratégiai Bizottság az ÉNYKK Zrt. által elkészített menetrend módosítási javaslatot megtárgyalta és az alábbi döntést hozta:

1. Szombathely Megyei Jogú Város Gazdasági és Városstratégiai Bizottsága az ÉNYKK Zrt. által összeállított menetrend módosítást az alábbiak szerint fogadja el 2016. január 1-i üzemkezdettel:

|  |  |
| --- | --- |
| viszonylatok |  |
| 22 | módosításával - az előterjesztés mellékletében foglaltakkal egyetért |
| 27 | módosításával - az előterjesztés mellékletében foglaltakkal egyetért |
| 9 | módosításával – az előterjesztés mellékletében foglaltakkal egyetért  |
| 29A | módosításával - az előterjesztés mellékletében foglaltakkal egyetért |

1. A Gazdasági és Városstratégiai Bizottság egyetért azzal, hogy az ÉNYKK Zrt. által összeállított menetrend módosítás évi 21.722.904,- Ft összegű többletköltségének fedezetét a 2016. évi költségvetés tartalmazza.
2. A Gazdasági és Városstratégiai Bizottság felkéri a Szolgáltatót, hogy az 1. pontban elfogadott módosítás alapján a menetrend tervezetet készítse el és terjessze a 2015. decemberi Közgyűlés elé.
3. A Gazdasági és Városstratégiai Bizottság felkéri a Szolgáltatót, hogy a Kodály Zoltán utcában közlekedő járatok Dolgozók u. – Kassák Lajos u. – Faludi Ferenc u. útvonalra történő áthelyezését vizsgálja meg, és a vizsgálat eredményéről tájékoztassa a Gazdasági és Városstratégiai Bizottságot a 2015. decemberi ülésen.

**Felelős:** Lakézi Gábor, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője

**Határidő:** 1. pont esetén: 2016. január 01.

2. pont esetén: 2016. évi költségvetési rend

 3. pont esetén: A Közgyűlés 2015. decemberi ülése

 4. pont esetén: A Bizottság 2015. decemberi ülése